Bloulig-tiener: Bestuurder ly aan PTSV | Maroela Media
Joseph Motsamai Semitjie tydens 'n vorige hofverskyning. Foto: Werner Beukes / SAPA
Carl de Jager, 'n sielkundige, het aan die hof gesê Semitjie ly ook aan slaaploosheid. Hy het glo ook selfmoordgedagtes.
De Jager het gesê hy het op 3 Julie 2012, tydens hul eerste konsultasie, reeds opgemerk Semitjie is depressief. Hy het hom na 'n psigiater verwys om medikasie te bekom. Hy en sy kliënt het sedertdien meer as 20 konsultasies gehad.
"Hy toon berou en voel baie sleg oor dit wat gebeur het, want 'n mens se lewe is verwoes," het De Jager gesê.
Die hof het gehoor Semitjie het ná die ongeluk geen ondersteuning van sy werkgewer af ontvang nie. "Hy moes daagliks vir werk opdaag, maar het nie gewerk nie. Hy het onseker en uitgesluit gevoel, en dit het hom afgebreek."
Volgens De Jager het Semitjie geen finansiële of regsondersteuning van die Suid-Afrikaanse Polisiediens, provinsiale regering of die polisievakbond ­Popcru ontvang nie, selfs al het die ongeluk tydens werksure plaasgevind. Hy meen dit is onbillike arbeidspraktyk.
"Dit was 'n besering aan diens, maar hy het geen ondersteuning ontvang nie. Hy moet selfs vandag verlof neem om die hofverrigtinge te kan bywoon. Na my mening is hy 'n slagoffer van die stelsel waarin hy werk. Hy het net opdragte uitgevoer," het De Jager bygevoeg.
Semitjie is op 3 Desember skuldig bevind op aanklagte van roekelose en nalatige bestuur. Hy het die ampsmotor van Humphrey Mmemezi, destydse Gautengse LUR vir plaaslike regering en behuising, bestuur en glo 'n rooi verkeerslig verontagsaam toe hy Ferreira (toe 18 jaar oud) se motorfiets getref het. Semitjie beweer hy moes Mmemezi na 'n vergadering haas en hy het opdrag gekry om die blou ligte te gebruik. Sy sirene was nie aan nie. Ferreira het breinskade tydens die ongeluk opgedoen en was vir weke lank in 'n koma.
Siestog en die tiener wat maker hom? Seker niks nie ne meneer die drywer! Vat jou pak soos n man en gaan sit in die tronk!
Te lekker. In die land kan jy enige oordreding begaan. Sê net agterna jy ly nou aan een of ander versteuring, dan kom jy weg met mood ook.
Nee eintlik moet die verdampte Mmemezi tronk toe! Dit maak mens net alles SIEK. Die EINTLIKE skuldiges kom altyd weg!
Hoeveel gemors wat al in die tronk moes wees speel die "siek" kaart. Dis belaglik!!! Hy hoort agter tralies en Thomas en sy ouers behoort vergoed te word. Laaste wat ek nog gehoor het moes die Ferreira's self opgedok het vir al die mediese uitgawes en behandelinge vir Thomas. Waar is die reg en geregtigheid in hierdie hele saak. Hierdie arme mense se hele lewe is n gemors en nou DIE belaglike nuus, PTSV is n verskoning. Skrik wakker en vonnis hom.
Verwag hy om bejammer te word? Hy is aangesê om sy blou ligte aan te skakel, maar nie 'n rooi verkeerslig te verontagsaam nie – dit was sy eie besluit. Vir elke aksie is daar 'n gevolg. Wees tog nou 'n man en neem verantwoordelikheid vir jou dade en moenie die blaam probeer verskuif na jou werkgewer nie. Dis vir my net te wonderlik dat Semitjie nou amper die slagoffer is en nie die oortreder nie. Hoop jou gewete ry jou tot in die graf (of dit nou aan jou eie hand is, al dan nie).